Heilsame, vruntlike grote und wes wi gudes vormogen tovor Ersamen, leven heren und vrunde. Juwen bref, an uns gesant, van dem vruntliken dage, vorramet tuschen dem vogede van Wiborch und juwer ersamheit, hebbe wi in korter tiid vornomen in dem avende der hemmelvart unses Heren, und begeren ju to wetende, dat wi enen boden dar to geschikket hebben, na juwer ersamheit begere, de to ju komen sal unvorspart alles weges, mit den ersten also he kan und mach. Hir mede siit Gode allemechtich bevolen to ewigen tiiden. Gescreven under unser stad secrete, des vridages na unses Heren hemmelvart, anno etc. xix. Borgermester und rad der stad Rige. Adress: Den ersamen etc. borgermeistern et ratmannen to Revel etc. kome desse bref mit vlite, ddr.